ANAN อนาคตแจ่ม! ลุยเปิด 5 โครงการใหม่ แบ็คล็อคพุ่ง 4 หมื่นล้าน
ANAN ลุยเปิด 5 โครงการใหม่ 2.12 หมื่นล้าน มีมูลค่าสูงสุดเป็นอันดับ 2 ของกลุ่ม แบ็คล็อค 4.25 หมื่นล้าน 
6 มิ.ย. 2560

บริษัท อนันดา ดีเวลลอปเมนท์ จำกัด (มหาชน) หรือ ANAN เปิดเผยว่า บริษัทเตรียมเปิดตัวคอนโดมิเนียม 5 โครงการ มูลค่า 21,163 ล้านบาท โดยมีบริษัท มิตซุย ฟูโดซัง จำกัด เข้าร่วมลงทุนและเข้ามาดูแลเรื่องการก่อสร้าง เทคโนโลยีการก่อสร้าง ซึ่งในวันที่ 22 มิ.ย.60 นี้ จะมีงานเปิดตัวโครงการภายในงานใหญ่งานประจำปี ณ ห้างสรรพสินค้าสยามพารากอน ทั้งนี้จะมีการแถลงข่าวอย่างเป็นทางการในวันที่ 14 มิ.ย.60
ในปี 2560 บริษัทเปิดโครงการใหม่ที่มีมูลค่าสูงสุดเป็นอันดับ 2 ของกลุ่มอสังหาริมทรัพย์ โดยมีมูลค่ากว่า 42,000 ล้านบาท ซึ่งจะมีการเปิดตัวโครงการมากที่สุดในไตรมาส 4 และในไตรมาส 3 อยู่ที่ 3 โครงการ ไตรมาส 2 อยู่ที่ 1 โครงการ ส่วนในไตรมาสแรกนั้นไม่มีโครงการ
สำหรับยอดขายรอรับรู้รายได้ (Backlog) ของบริษัทนั้นอยู่ที่ 42,500 ล้านบาท โดยในปีนี้การโอนอยู่ที่ 25,000 ล้านบาท ซึ่งมี Backlog ที่จะโอนมูลค่า 16,342 ล้านบาท คิดเป็น 73% ของเป้ายอดโอนในช่วงเก้าเดือนข้างหน้า และในปี 2561 มี Backlog ที่จะโอน 23,461 ล้านบาท รวมทั้งในปี 2562 บริษัทมี Backlog 2,658 ล้านบาท
ทั้งนี้บริษัทจะเติบโตมากกว่าหลายปีที่ผ่านมา เนื่องจากในปีนี้มีการสร้างเส้นทางใหม่ 72 กิโลเมตร ได้รับอนุญาตจาก คณะรัฐมนตรี 46 สถานีใหม่จาก 112 กิโลเมตร โดยคาดว่าอีก 12 ปีข้างหน้าจะมีสถานีใหม่ 316 สถานี ส่วนแนวโน้มการเติบโตในอีก 3 ปีข้างหน้า บริษัทตั้งเป้ายอดขายเติบโต 35% และในอีก 5 ปีตั้งเป้ายอดขายเติบโตอยู่ที่ 50%